Prezident zamonaviy tikuvchilik korxonasi va innovatsion koʻchma kinoteatr loyihasi bilan tanishdi

01.05.2019
Prezident Shavkat Mirziyoyev 1-may kuni Termiz shahridagi «ZIF Textile» mas’uliyati cheklangan jamiyatiga tashrif buyurdi.
Ushbu zamonaviy korxonani barpo etish uchun qurilishi tugallanmagan bino 16  milliard soʻm investitsiya kiritish sharti bilan «nol» qiymatda berilgan edi. Zarur qurilish-ta’mirlash ishlari amalga oshirilib, zamonaviy sexlar, omborxona va ma’muriy xonalar  bunyod etildi. Germaniya, Italiya, Turkiyadan tikuvchilik dastgohlari keltirib oʻrnatildi. Mingga yaqin yangi ish oʻrni yaratildi.
Davlatimiz rahbari korxona faoliyati bilan tanishdi, bu yerda ishlab chiqarilgan mahsulotlarni koʻzdan kechirdi, mutaxassis va tikuvchilar bilan suhbatlashdi.
Prezidentimiz bu kabi zamonaviy korxonalarni koʻpaytirish, mahsulotni eksport qilish zarurligini qayd etdi.
Korxona joriy yilda 29 million dollardan ziyod qiymatdagi bolalar va kattalar kiyimlari, jinsi shim ishlab chiqarib, 8,8  million dollarlik mahsulotlarni eksport qilishni rejalashtirgan. 2021 yilda korxonaning yillik quvvati qariyb 50 million dollarga yetkazilib, 34,7  million dollarlik eksport moʻljallanmoqda.
Shu yerda «Janub textile» MChJning ip-kalavadan tayyor mahsulot ishlab chiqarish klasteri hamda O‘zbekiston-Hindiston qoʻshma korxonasini tashkil etish,  Termiz tumanidagi Sulton Saodat ziyoratgohini ta’mirlash va obodonlashtirish, mamlakatimizning Avstriya, Tojikiston va Afgʻonistondagi diplomatik vakolatxonalari koʻmagida investitsiya loyihalarini amalga oshirishga oid taqdimotlar oʻtkazildi.
Shu yerda «Kinomobil» – O‘zbekistondagi birinchi innovatsion kinoteatr loyihasi taqdimoti oʻtkazildi. Uning tashabbuskori  “Cinema  Servis" MChJ boʻlib, loyiha Tashqi iqtisodiy faoliyat milliy banki bilan hamkorlikda amalga oshirilmoqda.
Koʻchma kinoteatr MAN avtomobili negizida ishlab chiqilgan, isitish va ventilyatsiya tizimi bilan jihozlangan. Tomoshabinlar filmlarni Dolby 5+1 tovush tizimi bilan 2D va 3D formatlarida tomosha qilishi mumkin. Mobil kinoteatr 30 daqiqa ichida ishga tushadi hamda 80 kishiga xizmat koʻrsatish imkoniyatiga ega boʻladi.
Prezidentimiz tomonidan ilgari surilgan Beshta tashabbusga hamohang ushbu innovatsion loyiha yurtimizning olis va chekka hududlari aholisi, ayniqsa, bolalar va oʻsmirlarning boʻsh vaqtini mazmunli tashkil etish, ma’naviyatini yuksaltirishda muhim ahamiyat kasb etadi.
Prezidentimizga respublikamiz hududlarida zamonaviy kinoteatrlar tarmogʻini barpo etish loyihasi toʻgʻrisida ham ma’lumot berildi. Shavkat Mirziyoyev mutasaddilarga qurilish ishlarini oʻz vaqtida va sifatli yakunlash yuzasidan topshiriqlar berdi.
O‘zbekiston Respublikasi Prezidenti Shavkat Mirziyoyev Surxondaryo viloyatiga tashrifini yakunlab, Toshkentga joʻnab ketdi.